## Marián Cano reclama al Govern central suport econòmic per a impulsar la indústria audiovisual valenciana

*** La consellera lamenta el greuge comparatiu que es produïx en el repartiment de subvencions, amb ajudes directes de fins a 60 milions d’euros destinades al *hub* audiovisual Catalunya Media City
* La titular d’Indústria s’ha reunit amb representants del clúster audiovisual de la Comunitat Valenciana**

**Alicante.**

La consellera d’Innovació, Indústria, Comerç i Turisme, Marián Cano, s’ha reunit, este dimecres, amb representants del clúster audiovisual de la Comunitat Valenciana per a abordar la situació actual d’este sector.

Durant la trobada s’ha posat de manifest la falta d’ajudes del Govern central per a impulsar la competitivitat de la indústria valenciana, així com el greuge comparatiu que patix enfront de regions com la catalana, que, tan sols en l’últim any, ha rebut una subvenció de 60 milions d’euros per a la creació del *hub* audiovisual Catalunya Media City.

La reunió mantinguda en les instal·lacions de Ciutat de la Llum, a Alacant, s’emmarca dins de la línia de col·laboració i suport que el Consell i el clúster audiovisual valencià mantenen per a reforçar i potenciar un sector considerat estratègic dins de la Comunitat Valenciana.

La consellera ha recordat que, l’any passat, la Societat Projectes per a la Transformació Digital de la Comunitat Valenciana (SPTD) —empresa pública de la Generalitat encarregada de gestionar Ciutat de la Llum— va sol·licitar sense èxit al Spain Audiovisual Hub suport per a les inversions necessàries per a actualitzar els estudis de cine en el camp de la sostenibilitat i l’estalvi energètic.

“No es va tindre en compte que les instal·lacions de la Ciutat de la Llum conformen, ara com ara, un dels complexos cinematogràfics més grans i avançats d’Europa i són ja un referent clau en la indústria cinematogràfica internacional”, ha destacat la consellera, que ha assenyalat, a més, que, “des que es va reactivar l’abril de 2023, els nostres estudis han generat un impacte econòmic de 60 milions d’euros, amb la realització de 14 produccions cinematogràfiques i la promoció de l’ocupació de manera significativa a la Comunitat Valenciana”. De fet, més de 700 empreses audiovisuals de la regió s’han beneficiat d’este creixement, la qual cosa fa valdre la capacitat de la Ciutat de la Llum per a atraure grans produccions internacionals.

Atesa la singularitat del projecte situat en la província d’Alacant, però amb projecció internacional, Marián Cano ha subratllat que “seria de justícia que els estudis alacantins tingueren com a mínim el mateix tractament que el Catalunya Media City, al qual el Ministeri d’Hisenda ha concedit una subvenció de 60 milions d’euros per al finançament de la primera fase del futur centre Catalunya Media City, un *hub* audiovisual, digital i del videojoc que se situarà en les Tres Xemeneies de Sant Adrià del Besòs, a Barcelona”.

**Equitat**

Per a la titular de la Conselleria d’Innovació, Indústria, Comerç i Turisme es fa urgent que, “d’una vegada per sempre, el Govern central actue amb equitat en la distribució dels recursos públics destinats a la indústria audiovisual, garantint que totes les regions amb potencial de creixement, com la Comunitat Valenciana, reben un suport financer d’acord amb la seua rellevància econòmica i cultural”.

Així mateix, en la reunió s’ha posat sobre la taula la necessitat que l’executiu establisca un règim fiscal propi per al sector audiovisual a la Comunitat Valenciana, que permeta fomentar la producció i l’atracció de projectes nacionals i internacionals en el seu territori, en igualtat de condicions que altres comunitats autònomes, com Canàries, Navarra i el País Basc, que compten amb deduccions fiscals addicionals i específiques.

“La Comunitat Valenciana ja ha demostrat la seua capacitat per a generar ocupació, atraure produccions internacionals i enfortir el seu teixit empresarial. No obstant això, este desequilibri frena el creixement d’un dels pols més dinàmics de la indústria audiovisual a Espanya, i això afecta tant l’economia local com la projecció internacional de la indústria cinematogràfica espanyola”, ha lamentat Cano.

Per això, ha conclòs, “és imprescindible que el Govern reconsidere la seua postura i atorgue el suport que la Ciutat de la Llum i el sector audiovisual valencià mereixen, no només per la seua contribució econòmica, sinó també pel seu paper en la projecció cultural i artística d’Espanya en el món”.

Fecha: 05/02/2025